Președintele Casei Naționale de Pensii, Daniel Baciu, a explicat că 99% dintre dosarele de pensii sunt procesate și digitalizate, iar în perioada următoare vor fi tipărite deciziile de pensionare, care, ulterior, vor fi trimise către toate casele de pensii. Aceste decizii vor fi printate și apoi vor fi trimise către beneficiari.
”Suntem pe finalul acestui proces. Cred că peste 99% din dosarele existente în Casele Naționale de Pensii deja procesate și digitalizate, vorbim de procesul de evaluare.
Urmează ca în perioada următoare noi să tipărim deciziile de pensii, vom trimite deciziile către teritoriu, va trebui ca ei să tipărească aceste decizii și undeva în vară începem să emitem aceste decizii de pensionare către beneficiarii noștri pensionari.
Suntem în grafic, știm exact ce avem de făcut, nu avem nicio întârziere”, a declarat Daniel Baciu, la Antena 3 CNN.
Pensionarii care nu vor primi bani în plus
Șeful Casei de Pensii a explicat că nu toți pensionarii vor avea de câștigat în urma recalculării. În această categorie intră, în special, cei care au stagiul de cotizare mai mic de 25 de ani.
”Vreau să lămuresc un lucru foarte clar, și anume că în urma recalculării, nicio pensie nu va scădea”, a spus Daniel Baciu.
De pensii mărite nu vor beneficia ”pensionarii care au avut un stagiu de cotizare mai mic de 25 de ani. Cu toate acestea, ei au beneficiat de indexarea de 13,8% de la începutul anului și vor beneficia în continuare, în fiecare an, de indexarea prevăzută de lege”, a mai explicat Baciu.